CELEX: 32022D0550
Language: lv
Date: 2022-03-17 00:00:00
Title: Padomes Lēmums (ES) 2022/550 (2022. gada 17. marts) par nostāju, kas Minamatas konvencijas par dzīvsudrabu Pušu konferences ceturtās sanāksmes otrajā segmentā Eiropas Savienības vārdā jāieņem attiecībā uz tāda lēmuma pieņemšanu, ar ko nosaka minētās konvencijas 11. panta 2. punktā minētās dzīvsudraba atkritumu sliekšņa vērtības

6.4.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 107/80
               
            
         PADOMES LĒMUMS (ES) 2022/550
         (2022. gada 17. marts)
         par nostāju, kas Minamatas konvencijas par dzīvsudrabu Pušu konferences ceturtās sanāksmes otrajā segmentā Eiropas Savienības vārdā jāieņem attiecībā uz tāda lēmuma pieņemšanu, ar ko nosaka minētās konvencijas 11. panta 2. punktā minētās dzīvsudraba atkritumu sliekšņa vērtības
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 192. panta 1. punktu, lasītu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Savienība ar Padomes Lēmumu (ES) 2017/939 (1) ir noslēgusi Minamatas konvenciju par dzīvsudrabu (“Konvencija”), kas stājās spēkā 2017. gada 16. augustā.
                  
               
                     (2)
                  
                  
                     Saskaņā ar Konvencijas pušu konferences (“COP”) pirmajā sanāksmē pieņemto Lēmumu MC-1/1 par reglamentu pusēm būtu jāpieliek visas pūles, lai visos būtiskajos jautājumos panāktu vienprātību.
                  
               
                     (3)
                  
                  
                     
                        COP savā trešajā sanāksmē 2019. gada 25.–29. novembrī pieņēma Lēmumu MC-3/5, ar kuru noteica Konvencijas 11. panta 2. punktā minētās sliekšņa vērtības atkritumiem, kas sastāv no dzīvsudraba vai dzīvsudraba savienojumiem vai satur dzīvsudrabu vai dzīvsudraba savienojumus, un lika tehnisko ekspertu grupai, ko COP izveidoja savā otrajā sanāksmē 2018. gada 19.–23. novembrī, izstrādāt sliekšņa vērtības ar dzīvsudrabu vai dzīvsudraba savienojumiem kontaminētiem atkritumiem (“ar dzīvsudrabu kontaminēti atkritumi”), to vidū ieguves atmešiem, kuri nav primārās dzīvsudraba ieguves atkritumi.
                  
               
                     (4)
                  
                  
                     Gaidāms, ka COP savas ceturtās sanāksmes otrajā segmentā 2022. gada 21.–25. martā pieņems lēmumu (“ierosinātais lēmums”) par nolīguma 11. panta 2. punktā minētajām ar dzīvsudrabu kontaminētu atkritumu sliekšņa vērtībām un līdz ar to definēs Konvencijas 11. panta piemērošanas jomu attiecībā uz šādiem atkritumiem. Ar dzīvsudrabu kontaminēti atkritumi, uz kuriem attiecas Konvencijas 11. panta 2. punkts, būtu jāapsaimnieko vidi saudzējošā veidā saskaņā ar Konvencijas 11. panta 3. punktu.
                  
               
                     (5)
                  
                  
                     Ierosinātajam lēmumam, ja to pieņems, būs juridiskas sekas, jo Konvencijas pusēm būs jāveic pasākumi, ar kuriem to īsteno nacionālā vai reģionālā līmenī vai abos līmeņos, tāpēc ir lietderīgi noteikt nostāju, kas Savienības vārdā jāieņem COP.
                  
               
                     (6)
                  
                  
                     Savienība ir krietni palīdzējusi izstrādāt Konvencijas noteikumus par atkritumiem un iesaistījusies ekspertu starpsesiju darbā, kurš tika aizsākts ar Lēmumu MC-3/5 un kura iznākums ir ierosinātais lēmums.
                  
               
                     (7)
                  
                  
                     Savienības acquis jau tagad paredz, ka visi Konvencijas 11. panta 2. punktā minētie dzīvsudraba atkritumi, arī ar dzīvsudrabu kontaminēti atkritumi, neatkarīgi no to dzīvsudraba satura ir jāapsaimnieko tā, lai neapdraudētu cilvēka veselību un nekaitētu videi.
                  
               
                     (8)
                  
                  
                     Savienībai būtu jāatbalsta COP lēmuma pieņemšana tikai tad, ja tas ir saskanīgs ar Savienības acquis,
                  
               IR PIEŅĒMUSI ŠO LĒMUMU.
         
            1. pants
            Nostāja, kas Savienības vārdā jāieņem Konvencijas Pušu konferences ceturtās sanāksmes otrajā segmentā, ir atbalstīt tāda ar dzīvsudrabu kontaminētu atkritumu sliekšņa vērtības nosakoša lēmuma pieņemšanu, kas ir saskanīgs ar Savienības acquis.
         
         
            2. pants
            Šis lēmums stājas spēkā tā pieņemšanas dienā.
         
         
            Briselē, 2022. gada 17. martā
            
               
                  Padomes vārdā –
               
               
                  priekšsēdētāja
               
               B. POMPILI
            
         
         
            (1)  Padomes Lēmums (ES) 2017/939 (2017. gada 11. maijs) par to, lai Eiropas Savienības vārdā noslēgtu Minamatas konvenciju par dzīvsudrabu (OV L 142, 2.6.2017., 4. lpp.).